DIPESALEME 109 SSO61SO - Oho Modimo oo ke o rorisang, o - Bible Search
DIPESALEME 108 DIPESALEME 110
Thohako e rohakang ya ratang bobe ho ena le botle.
Ho monga baphokodi. Pesaleme ya Davida.
1Oho Modimo oo ke o rorisang, o se ke wa ikgutsetsa! 2Hobane molomo wa e mobe le molomo wa mothetsi e nkahlametse ho ntwantsha; 3ba bua le nna ka leleme le leshano, ba nteela hare ka mantswe a hloyo, ba ntwantshetsa lefeela! 4Bakeng sa lerato la ka ba ipeile dira ho nna; empa nna, ha ke phetse ho rapela. 5Ba ntefela botle ka bobe, le lerato ka hloyo.
6O neele motho ya jwalo matleng a e mobe, mme moqosi a eme lehlakoreng la hae le letona. 7A tlohe kahlolong a tswilwe, thapelo ya hae a e ballwe sebe! 8Matsatsi a hae e be a se makae, e mong a ikgapele kabelo ya hae! 9Bana ba hae e ke e be dikgutsana, mosadi wa hae e be mohlolohadi. 10Bana ba hae e ke e be melele e kopang, ba sikile hole le ntlo ya bona e senyehileng. 11Eo a namileng ho yena a a ke a je tseo a nang le tsona kaofela, basele ba ke ba lobele tseo a di ruileng ka ho sebetsa ha hae. 12A ho se be motho ya mo etsetsang mohau, ho se be ya utlwelang dikgutsana tsa hae bohloko! 13Ditloholo tsa hae di ke di timetswe, lebitso la hae le timele molokong o hlahlamang. 14Makgopo a bontatae a ke a boele a fihle kelellong pela Jehova, sebe sa mmae se se ke sa hlakolwa; 15di mpe di ke di be pela Jehova kamehla, a fedise ho hopola ha bona lefatsheng! 16Hobane ha a ka a hopola ho etsa ka mohau; empa o hlorisitse motho ya madimabe, le ya lesitsi, le mohlomohi, a tle a tlose bophelo ba bona. 17O ratile thohako; a e ke e mo wele hodimo! Ha a ka a thabela ho hlohonolofatsa, lehlohonolo a le ke le be hole le yena! 18O ne a ipopa ka thohako jwaloka hola ke kobo, ya monyella ka ho yena jwaloka metsi, le jwaloka ole masapong a hae. 19E ke e be ho yena jwaloka kobo eo a ikgatumetsang ka yona, le jwaloka senyepa seo a itlamang ka sona kamehla! 20E be moputso oo ka wona Jehova a putsang sera sa ka le ba bolelang bobe hodima ka.
21Empa wena, Jehova, Morena, o nthuse ka baka la lebitso la hao, hobane lereko la hao le molemo; 22o mpoloke, hobane ke ya madimabe le ya lesitsi, mme pelo ya ka e hlabehile kahare ho nna. 23Ke ikela jwaloka moriti o otlolohang, ke akgelwa hohle ke moya jwaloka tsie. 24Mangole a ka a tetema ke ho itima dijo, bohakolo bo monyehile mmeleng wa ka o otileng. 25Ke neetswe ditshomo tsa bona, ha ba ntadima ba sisinya dihlooho tsa bona. 26O nthuse, Jehova, Modimo wa ka! O mpoloke ka mohau wa hao, 27ba tle ba tsebe hobane ke letsoho la hao, ke wena, Jehova, ya entseng hoo! 28Bona, ba tla rohaka, empa wena, o tla hlohonolofatsa; ha ba tsoha, ba tla tsieleha, mohlanka wa hao a ithabele. 29Bahanyetsi ba ka ba tla apeswa ka dihlong, mme kgoboho ya bona e ba kgathumetse jwaloka kobo. 30Ke tla rorisa Jehova ka molomo wa ka le ka lentswe le phahameng; ke tla mo roka hara bongata, 31hobane o eme lehlakoreng le letona la ya lesitsi, o mo lopolla ho ba mo tswileng.